Vilniaus Gedimino technikos universiteto Atvirojo kodo institutas

Vilniaus Gedimino technikos universiteto Atvirojo kodo institutas (VGTU AKI) – Vilniaus Gedimino technikos universiteto (VGTU) struktūrinis padalinys, atliekantis atviro kodo (AK) tyrimus, populiarinantis AK sistemas. Įkurtas 2004 m. kovo 1 d. Steigimo iniciatoriai – VGTU Elektronikos fakultetas ir VGTU Fundamentinių mokslų fakultetas. 2004 m. balandžio 14 d. buvo paskirti instituto vadovai (direktorius – Romanas Martavičius, direktoriaus pavaduotojas – Žilvinas Jančoras).

AK instituto tarybos pirmininkas – doc. Antanas Gurskas, kiti tarybos nariai – doc. Vytautas Urbanavičius (mokslinis sekretorius ir pavaduotojas), prof. Romualdas Baušys, Žilvinas Jančoras, prof. Romanas Martavičius, Juozas Zalatorius (AKI Taryba patvirtinta 2004 m. kovo 24 d. VGTU senato).

2004 m. liepos 21 d. Atvirojo kodo institute (ir asociacijoje „Atviras kodas Lietuvai“) lankėsi Laisvų programų fondo (Free Software Foundation) direktorius Ričardas Stalmanas, pristatė Fondo veiklą, GNU FDL, GNU GPL projektus, laisvos programinės įrangos licencijų standartą.

Veikla 
 Atvirojo kodo taikomieji tyrimai
 Atvirojo kodo sistemų populiarinimas
 Informacijos technologijų politikos formavimas
 Specialistų kvalifikacijos kėlimas ir atvirojo kodo studijų programų rengimas.
 Atvirojo kodo programinės įrangos panaudojimo galimybių analizė;
 Mokymo programų kūrimas ir darbo su atvirojo kodo sistemomis specialistų rengimas;
 dalyvavimas atvirojo kodo programų pritaikyme Lietuvos ūkio, valdžios institucijų ir visuomenės poreikiams.

VGTU AKI vykdo veiklą pagal Bendrojo programavimo dokumento (BPD) priemonę „Mokymosi visą gyvenimą sąlygų plėtojimas“ (BPD 2.4). Parengė projektą „Atvirojo kodo vartotojų betarpiško ir nuotolinio mokymo sistemų sukūrimas“ (vadovas Ž. Jančoras; paraiškos Nr. ESF-2.4-060).

Parengta mokomoji knyga platinama FDL licencija: Žilvinas Jančoras, Mykolas Okulič-Kazarinas. Laisvieji informaciniai sprendimai: mokomoji knyga. Vilniaus Gedimino technikos universitetas. Vilnius: Technika, 2008. 275 p. ISBN 978-9955-28-326-3.

Išnašos

Nuorodos 
 „Ubuntu“ serveris studentų darbams 

Informatikos organizacijos
Laisvoji programinė įranga
Vilniaus Gedimino technikos universitetas